b'\n_START_ARTICLE_\nGrad Ple\xc5\xa1ivec\n_START_PARAGRAPH_\nPle\xc5\xa1ivec (nem\xc5\xa1ko Schloss Tanzenberg) je renesan\xc4\x8dni grad v ob\xc4\x8dini \xc5\xa0entvid ob Glini na Gosposvetskem polju na avstrijskem Koro\xc5\xa1kem, v katerem je bila dolga leta osrednja izobra\xc5\xbeevana ustanova za koro\xc5\xa1ke Slovence.\n_START_SECTION_\nZgodovina\n_START_PARAGRAPH_\nGrad je prvi\xc4\x8d omenjen leta 1247. Brata \xc5\xbdiga in Wolfgang z Hodi\xc5\xa1 sta leta 1515 za\xc4\x8dela z izgradnjo dana\xc5\xa1njega ansambla. Grad, ki ima \xc5\xa1tiri krila okoli osrednjaga arkadnega dvori\xc5\xa1\xc4\x8da, \xc5\xa1teje med najpomembnej\xc5\xa1e renesan\xc4\x8dne zgradbe v Avstriji._NEWLINE_V 19 stoletju so stavbe \xc5\xbee propadale. Leta 1802 so prenesli najpomembnej\xc5\xa1o umetni\xc5\xa1ko delo, \xc5\xa1estkotni studenec z osrednjega dvori\xc5\xa1\xc4\x8da gradu na mestni trg v Bre\xc5\xbee na severnem Koro\xc5\xa1kem, kjer \xc5\xa1e danes stoji. Enkratne reliefne plo\xc5\xa1\xc4\x8de studenca predstavljajo Ovidove Metamorfoze. Leta 1891 je kupil grad Georg von Gutmannsthal, do leta 1898 pa ga je temeljito prenovil. Oba spodnja nadstropja sta \xc5\xa1e iz 16. stoletja. V severovzhodnem traktu pa je ohranjen del srednjeve\xc5\xa1kega gradu. V prvem in v drugem nadstropju dvori\xc5\xa1\xc4\x8da so renesan\xc4\x8dne arkade. Ko so redovniki olivetanci kupili grad leta 1898 so zgradili na mestu velike dvorane novoromansko cerkev. V njej je slovenski umetnik in absolvent \xc5\xa1ole na Ple\xc5\xa1ivcu Valentin Oman oblikoval freske ter oltar._NEWLINE_Od leta 1942 do konca vojne je bilo na Ple\xc5\xa1ivcu osrenje skladi\xc5\xa1\xc4\x8de osrednje knji\xc5\xbenice nacistov. Po vojni je Samostan pre\xc5\xa1el v last ordinarjata Kr\xc5\xa1ke \xc5\xa1kofije.\n_START_SECTION_\nGimnazija\n_START_PARAGRAPH_\nDanes je grad last Kr\xc5\xa1ke \xc5\xa1kofije. Stavba domuje humanisti\xc4\x8dno in novojezi\xc4\x8dno gimnazijo, to je Zvezna gimnazija in Marijanij Ple\xc5\xa1ivec. V \xc5\xa1olskem letu 2010/11 je bilo na Ple\xc5\xa1ivcu 13 razrednov spodnje stopnje ter 8 razredov vi\xc5\xa1je stopnje gimnazije._NEWLINE_Vse do ustanovitve Zvezne gimnazije za Slovence v Celovcu leta 1957 je bila gimnazija na Ple\xc5\xa1ivcu tudi osrednja izobra\xc5\xbeevalna ustanova za Slovenske fante na avstrijskem Koro\xc5\xa1kem.'